להלה-לנד מחכה לאלי``ס?
שלושת אתרי השיתוף הישראלים שנסגרו ביום חמישי איחדו כוחות והפכו לאתר אחד. "ידענו שאם לא נתאחד אין לנו סיכוי"
שלושת אתרי שיתוף הקבצים שהכריזו בסוף השבוע שעבר על סגירה וביקשו מהגולשים להתאזר בסבלנות לקראת הודעה דרמטית, יצאו אתמול מהארון והכריזו על איחוד כוחות ועליה כאתר אחד מחוזק. מטרת האיחוד: לנסות ולהביא את נושא שיתוף הקבצים לסדר היום ולהביא לחקיקה שתסדיר את הנושא, מבלי לחסל את התופעה.
ביום חמישי שעבר הופיעה שלושת אתרי הקבצים lala.co.il, shift.co.il ו-subcenter.co.il על כך שבעלי האתרים הגיעו ל"החלטה משותפת" על סגירה סופית של שלושת האתרים. באתרים שיפט וסאבסנטר, אכן הופיעה הודעה זו בלבד, ואילו באתר להלה, כמעין אות לבאות, הופיעה הודעת הסגירה אולם ניתן היה להמשיך לגלוש ולהגיע ללינקים לתכנים.
אתמול (שבת) בערב, הכריזו שלושת האתרים באופן רשמי על הצעד הבא בתוכניתם: איחוד כוחות. מי שינסה הבוקר לגלוש לאתרים שיפט וסאבסנטר יקבל את ההודעה הנ"ל: "לאור ההתפתחויות שקרו בחודשים האחרונים בעולם שיתוף הקבצים, האתר נסגר. מאחר ואתם הגולשים הם אלו שפעלנו לטובתם ולמענם וכמובן כמובן בעזרתם, אנחנו מפנים אתכם אל אתר שפתח במערכה מול אותם אנשים שמנסים להגביל את חופש המידע באינטרנט. בעוד מספר שניות תועברו לאתר להלהלנד, תהנו."
באתר המחודש, שזכה גם לשם החדש LaLa Land, מוצגת תוכנית הקוראת למציאת פתרון חקיקתי, דוגמת חוק הקלטות הריקות, החמרה בעונשם של אלו המשתמשים בקבצים מוגנים למטרות מסחריות ועוד.
באתר החלו כבר בגיוס מתנדבים ותרומות על מנת לקדם את תוכנית 10 הנקודות שהוצגה בו, ואחד השלבים הקרובים שמתכננים אנשיו היא הפצת עצומה והחתמה של מיליון ישראלים שיתמכו בתוכניתם, כאשר המטרה הסופית היא להגיע לפשרה שתהיה מקובלת הן על משרד המשפטים, הן על חברות המוזיקה והסרטים והן על שלושת מיליוני הישראלים שמשתפים קבצים וישבנם נמצא בסכנת תביעה.
גל בריל, ממפעילי סאבסנטר ושיפט, אמר הבוקר בראיון לחיים ברשת כי האתר המאוחד בעצם קורא לכל הגולשים ומשתפי הקבצים בישראל, כמו גם לשאר אתרי שיתוף הקבצים (גדולים כקטנים) לאחד כוחות ולהלחם למען מציאת פתרון הוגן וצודק לסוגיית שיתוף הקבצים.
"המטרה שלנו בצעד הזה היא להביא להתארגנות ממשית כדי להראות שקהל הגולשים בישראל הוא כוח שצריך להתחשב בו. הדרך היחידה לגרום לכך היא לאחד כמה שיותר אנשים. רק אם כולם יהיו יחד, ניתן יהיה להגיע לתוצאות הרצויות".
האם אתם לא מחפשים בעצם צרות, כשעכשיו תהיה לאנשי הפדרציה ואלי"ס כתובת אחת להתמקד בה?
"אנחנו ממש לא מחפשים פרובוקציות, אנחנו מעוניינים להעלות את הנושא לסדר היום הציבורי על מנת להגיע לפתרון שיביא תגמול רלוונטי ליוצרים (דוגמת חוק הקלטות הריקות) וגם להוריד את החרב המשפטית מעל צווארם של הגולשים".
לי אישית בתור אחד ממפעילי סאבסנטר, שהוא אחד האתרים הוותיקים בתחום שהחל להציע כתוביות לסרטים כבר לפני יותר משלוש שנים, היה די קשה לרדת מהקטע של האגו ולסגור את האתר. אבל קיימת הבנה שאם לא נתאחד, אין סיכוי שנצליח".
אנחנו מחפשים להגיע לפתרון הוגן וצודק שלא יקפח אף צד, ולוודא שאף אחד לא ישכח שקהל הגולשים הוא בהחלט צד חשוב בעניין".